Georges Nicoll Barnes
Georges Nicoll Barnes, 1859-1940, britisk fagforeningsleder og politiker. Barnes var medstifter af Labour Party, som han repræsenterede i Underhuset fra 1906. I 1916 trådte han ind i Lloyd Georges regering. Han forlod Labour i 1918, da partiet undsagde regeringen sin støtte. Barnes var under fredsforhandlingerne efter 1. Verdenskrig i 1919 en af initiativtagerne til oprettelsen af ILO, International Labour Organization.